b'\n_START_ARTICLE_\nMalaja Vi\xc5\xa1eran piiri\n_START_SECTION_\nMaantiede\n_START_PARAGRAPH_\nMalaja Vi\xc5\xa1eran piiri sijaitsee Novgorodin alueen pohjoisosassa. Se rajoittuu id\xc3\xa4ss\xc3\xa4 Novgorodin alueen Ljubytinon ja Okulovkan, etel\xc3\xa4ss\xc3\xa4 Kresttsyn ja l\xc3\xa4nness\xc3\xa4 Novgorodin ja T\xc5\xa1udovon piireihin sek\xc3\xa4 pohjoisessa Leningradin alueen Kiri\xc5\xa1in piiriin. Pinta-alasta 92,1\xc2\xa0% on mets\xc3\xa4\xc3\xa4, 4,4\xc2\xa0% maatalousmaata, 3,6\xc2\xa0% luonnonsuojelualuetta ja 1,0\xc2\xa0% asuinaluetta._NEWLINE_Piirin l\xc3\xa4nsiosa kuuluu Ilmaj\xc3\xa4rven\xe2\x80\x93Olhavanjoen alankoon ja it\xc3\xa4osa Valdain yl\xc3\xa4nk\xc3\xb6\xc3\xb6n. Maisemaa leimaavat l\xc3\xa4nnen suot ja id\xc3\xa4n harjut. T\xc3\xa4rkeimm\xc3\xa4t joet ovat Ilmaj\xc3\xa4rveen laskeva Msta, sen sivujoet Huba, Verebja ja Burga, Vi\xc5\xa1eran alkujoet Malaja Vi\xc5\xa1erka ja Bol\xc5\xa1aja Vi\xc5\xa1era sek\xc3\xa4 Olhavanjoen sivujoki Oskuja. J\xc3\xa4rvi\xc3\xa4 ovat Belskoje, Virovno, Gorne\xc5\xa1no, Obuiskoje ja Paporotno. Hy\xc3\xb6tykaivannaisiin kuuluvat turve, sapropeeli, karbonaattimineraalit, savi, hiekka ja sora.\n_START_SECTION_\nHistoria\n_START_PARAGRAPH_\nMalaja Vi\xc5\xa1era on syntynyt Pietarin ja Moskovan v\xc3\xa4lisen rautatien rakentamisen yhteydess\xc3\xa4 vuonna 1843. Rautatieaseman ymp\xc3\xa4rille syntynyt taajama sai kauppalan statuksen vuonna 1871. Vuonna 1918 perustettiin Malaja Vi\xc5\xa1eran kihlakunta, johon liitettiin osa Kresttsyn kihlakunnasta ja yksi Tihvin\xc3\xa4n kihlakunnan volosti. Vuonna 1927 muodostettiin aluksi Leningradin alueeseen kuulunut Malaja Vi\xc5\xa1eran piiri, joka vuonna 1944 liitettiin vasta perustettuun Novgorodin alueeseen. Toisen maailmansodan aikana osa piirist\xc3\xa4 oli saksalaisten miehitt\xc3\xa4m\xc3\xa4.\n_START_SECTION_\nLiikenne, talous ja palvelut\n_START_PARAGRAPH_\nPiirin l\xc3\xa4pi kulkee Moskovan ja Pietarin v\xc3\xa4linen p\xc3\xa4\xc3\xa4rata, jolla on Malaja Vi\xc5\xa1eran, Bol\xc5\xa1aja Vi\xc5\xa1eran, Burgan, Grjadyn ja Mstinski Mostin asemat. Malaja Vi\xc5\xa1era on rautatiepiirin keskus. Kaupungin kautta kulkee Spasskaja Polistin, Ljubytinon ja Borovit\xc5\xa1in v\xc3\xa4linen asfaltoitu maantie._NEWLINE_Paikallisista elinkeinoista t\xc3\xa4rkeimm\xc3\xa4t ovat liikenne (21\xc2\xa0% vuonna 2009), jalostus (18\xc2\xa0%), terveydenhuolto (13\xc2\xa0%) ja koulutus (9\xc2\xa0%). Piiriss\xc3\xa4 on elintarviketeollisuutta, mets\xc3\xa4- ja puunjalostusteollisuutta sek\xc3\xa4 koneenrakennus- ja s\xc3\xa4hk\xc3\xb6laiteteollisuutta. T\xc3\xa4rkeimm\xc3\xa4t yritykset ovat Mstinskoje molokon meijeri, mausteseoksia tuottavat Stoik ja Germes, it\xc3\xa4valtalaisomisteinen Madokin saha, Lokakuun rautateiden korjauspaja sek\xc3\xa4 s\xc3\xa4hk\xc3\xb6laitteita valmistava Elektroapparat. Maataloutta edustaa nelj\xc3\xa4 maatalousyrityst\xc3\xa4, kahdeksan yksityistilaa sek\xc3\xa4 yli kolme tuhatta asukkaiden palstaviljelm\xc3\xa4\xc3\xa4, jotka tuottavat l\xc3\xa4hinn\xc3\xa4 maitoa, lihaa, viljaa, perunaa, vihanneksia ja munia. 37\xc2\xa0% ty\xc3\xb6voimasta ty\xc3\xb6skentelee piirin ulkopuolella (vuonna 2008)._NEWLINE_Piiriss\xc3\xa4 toimii kymmenen lastentarhaa, kahdeksan yleissivist\xc3\xa4v\xc3\xa4\xc3\xa4 koulua, ammattikoulu, lasten taide- ja urheilukoulut sek\xc3\xa4 lasten keskus. Kulttuurilaitoksia ovat kulttuuri- ja vapaa-ajankeskus, kirjastolaitos, elokuva- ja konserttisali sek\xc3\xa4 kotiseutumuseo. Terveyspalveluihin kuuluvat piirin keskussairaala, kaksi poliklinikkaa, ensiapuasema sek\xc3\xa4 maaseudun l\xc3\xa4\xc3\xa4k\xc3\xa4rinvastaanotot ja l\xc3\xa4\xc3\xa4kint\xc3\xa4asemat.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nSeudulta on l\xc3\xb6ydetty lukuisia muinaisia asuin- ja hautapaikkoja. Rakennusmuistomerkkeihin kuuluvat Malaja Vi\xc5\xa1eran asemarakennukset ja vanhat kauppiastalot, Borin, Gorne\xc5\xa1non ja Morozovit\xc5\xa1in kirkot, Pehovon ja Vystavkan tsasounat sek\xc3\xa4 Kamenkan, Krasnojen, Lukan, Lzin, Okulovon, Podgornojen, Posohovon ja Znamenkan kartanoalueet. Historialliset kohteet liittyv\xc3\xa4t l\xc3\xa4hinn\xc3\xa4 toiseen maailmansotaan._NEWLINE_Gorodi\xc5\xa1t\xc5\xa1issa Mstajoen rannalla toimii laskettelukeskus hotelleineen. Piiriss\xc3\xa4 on pyritty aktiivisesti kehitt\xc3\xa4m\xc3\xa4\xc3\xa4n paikallisyritt\xc3\xa4jien varaan perustuvaa maaseutumatkailua.'